Die wêreld in foto’s – 13 April 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Ferrari se Kimi Raikkonen van Finland is in ŉ spieël sigbaar terwyl sy motor tydens die eerste oefensessie vir die Chinese Formule Een Grand Prix by die Shanghai Internasionale Baan in Shanghai in ŉ werkswinkel teruggestoot word. (Foto: Andy Wong, AP) Lede van die Filippynse dwelmbeheeragentskap staan wag by ŉ huis wat vermoedelik gebruik word vir die vervaardiging van onwettige dwelms in Manila, Filippyne. Twee mans is in hegtenis geneem terwyl polisie beslag gelê het op chemikalieë en masjiene tydens ŉ polisieklopjag in die voortsetting van pres. Rodrigo Duterte se sogenaamde oorlog teen dwelms. (Foto: Aaron Favila, AP) Palestynse betogers gooi Vrydag Israeliese troepe met klippe tydens ŉ betoging op die Gasastrook se grens met Israel. (Foto: Khalil Hamra, AP) ŉ Indiese vrou hou ŉ plakkaat vas met ŉ foto van Asifa, ŉ 8-jarige dogtertjie wat haar familie se ponies in die woude van die Himalaja-voetheuwels laat wei het, toe sy ontvoer is en haar verminkte liggaam ŉ week later in die bos in Srinagar, Kasjmir, gevind is. Duisende lede van ŉ radikale Hindoe-groep met bande met die regerende party eis die vrylating van ses mans wat van die herhaalde verkragting en moord op dié Moslem-meisie in ŉ Hindoe-tempel beskuldig word. Honderde Hindoe-prokureurs betoog en hou vol dat die mans, twee van hulle polisiebeamptes, onskuldig is. (Foto: Ajit Solanki, AP) Gouemedaljewenner Conseslus Kipruto (links), silwermedaljewenner Abraham Kibiwott (middel) en bronsmedaljewenner Amos Kirui, al drie van Kenia, neem Vrydag deel aan die mans 3 000 m hindernis-finaal in die Carrara-stadion tydens die Statebondspele aan die Goue Kus in Australië. (Foto: Dita Alangkara, AP)